سرائیکی تے ملازمت

ملازمت سانگے لکھت امتحان دے نال نال زبانی امتحان یعنی انٹرویو دی ٻہوں اہمیت اے ۔ میں ہک ڳالھ ݙسݨ چہنداں جو کوئی امیدوار جݙاں انٹرویو ݙیوݨ ونڄے تاں میݙیاں کوڑیاں ڳالھیں پلے ٻدھ تے نہ ونڄے ، میݙیاں ڳالھیں کوڑیاں ہن پر کُوڑیاں کینھی ، میں تاں ہک ادبی تے سیاسی ورکر آں ، میں حق حقوق دی ڳالھ ٻانہاں ٻدھ تے نی ہتھ اُلار تے کریساں پر امیدوار جݙاں انٹرویو ݙیوݨ ونڄے تاں اوندا رویہ نیاز مندانہ ہووے تاں جو او امتحان گھنݨ آلے استادیں دی شفقت حاصل کر سڳے ۔ اے ہک ضروری ڳالھ ہئی جیندا اظہار ضروری ہا ۔ݙوجھے امتحاناں دے نال نال انٹرویو تیاری وی ݙاڈھی محنت نال ہووݨی چہیدی اے ۔ سوال گندم جواب چݨاں نہ ہووے ۔ انٹرویو دی تیاری ا چ سنگتی ہک ٻئے دی مدت کرن ، انٹرویو سانگے حاضر جوابی سانگے صحت مند جسم تے صحت مند دماغ ضروری اے ۔ ذہنی تربیت سانگے امیدوار کوں آلسی تے ڈھلا نی ہووݨا چہیدا ۔ نینگر اپݨے آپ کوں ہر ویلے چتر چلاک تے پھرتیلا رکھن۔ اپݨے آپ ا چ اعتماد پیدا کرن تے الا ٻول کوں ایویں بݨان جیویں زبان اچوں لوظ داݨا داݨا تھی پُھلیں آلی کارکِردے پئے ہوون ۔

انٹرویو کرݨ آلے تُساں کنوں میز تے پئے ہوئے ’’ مالٹا‘‘ دے بارے پُچھ سڳدن ، تُساں جواب ا چ مالٹا ملک دی ڳالھ کریسو ،انٹرویو گھنݨ آلا بیمان نہ ہویا تاں تہاکوں شابس آکھسے نہ تاں تُساں جے مالٹا ملک آکھیا تاں سامھے اشارہ کر تے آکھسے کیا اے مالٹا مُلک اے ؟ جے تُساں سامݨے پئے ہوئے مالٹے دی ڳالھ کیتی تاں آکھسے واہ جوان آ! آیا افسر بݨݨ ہِیں تیݙی عقل اتناں کم نی کریندی جو کیاں میں تئیں کنوں ایں مالٹے دے بارے پُچھاں ہا؟ سرائیکی وسیب دے طالب علمیں نال اے وانجھ ہمیش توں تھیندی امدی اے ۔ ڄماندرو بیمان حاکم اسیݙے نال ایویں کریندے امدن ۔ پر جے تئیں اسیݙا صوبہ نی بݨدا ، وسیب دا اختیار وسیب دے لوکیں کوں نی ملدا ، وسیب دے نینگر دل بھنی کر تے پچھوہاں نہ تھیوے ۔ جتنا تھیوے تݨ مارے ، ہر امتحان ا چ شریک تھیوے ۔ ظالمیں دا جھڑے پاݨی تئیں پیچھا کرے ، تیاری اتنی چنڳی ہووے جو انٹرویو کرݨ آلا جے سوال کرے جو زیڈ توں شروع تھیوݨ آلے ہک پاکستانی وزیراعظم دا پورا ناں کیا ہے تاں انٹرویو ݙیوݨ آلا ’’ ذوالفقار علی بھٹو ولد شاہ نواز بھٹو لاڑکانہ سندھ تاریخ پیدائش 5 جون تاریخ شہادت 4 اپریل ‘‘ آکھ تے انٹرویو گھنݨ آلے کوں ویڑا کر ݙیوے جو میں تاں ہک پُچھی اے ، اے تاں چار ݙسا ڳے۔

 حوالہ 
·        معروف سرائیکی دانشور سئیں ظہور دھریجہ دی کتاب سرائیکی قلم قبلیہ وچوں چوݨ